钦定古今图书集成/明伦汇编/氏族典/第161卷 > 韩通
## 钦定古今图书集成/明伦汇编/氏族典/第161卷 > 韩通

按《宋史韩通传》：“通，并州太原人。弱冠应募，以勇力闻，
补骑军队长。晋开运末，汉祖建义于太原，寘通帐下。
寻从汉祖至东京，累迁为军校。汉祖典卫兵，以通为
衙队副指挥使。从讨杜重威，得银青阶检校国子祭
酒。汉祖开国，加检校左仆射。隐帝即位，迁奉国指挥
使。乾祐初，周祖为枢密使，统兵伐河中，知通谨厚，命”
之自随先登，身被六创，以功迁本军都虞候。周祖镇
大名，奏通为天雄军马步军都校，委以心腹。及入汴，
通甚有力焉。授奉国左第六军都校、领雷州刺史。广
顺初，为虎捷右厢都校，迁左厢，充孟州巡检，继领永、
睦二州防御使。周祖亲征兖州，以通为在京右厢都
巡检，命浚汴口，筑河阴城刱营避。未几，拜保义军节
度观察留后。周祖亲郊，正授节度。并州刘崇南侵，命
通击之，败于高平。以通为太原北面行营部署，为地
道攻其城。俄班师，移镇曹州，检校太保。显德二年，城
李晏口为静安军，又城束鹿及鼓城，并葺祈州，又城
博野，又城百八桥镇及武强县，皆旬日毕。归朝会攻
秦、凤，以通为西南面行营马步军都虞候。入大散关，
围凤州，分兵城固镇，以断蜀饷道。未几，拔凤州，以功
授侍卫马步军都虞候。世宗征淮南，命通为京城都
巡检。世宗以都城狭小，役畿甸民筑新城，又广旧城
街道，通总领其役，功未就。世宗幸淮上，留通为在京
内外都巡检、权点检侍卫司。三年，改领忠武军节度、
检校太傅，又改侍卫马步军都虞候。世宗幸寿春，为
京城内外都巡检。淮南平，为归德军节度。六年春，诏
通河北，按行河堤，因发徐、宿、宋、单等州民浚汴渠数
百里。世宗将北征，命通与高怀德、张铎先赴沧州，赐
袭衣、金带、鞍马、器帛，即领兵入契丹境乾宁军之南，
俄为陆路都部署，殿前都虞候石守信副焉。又命通巡北边，自浮阳至淤口浦，坏坊三十六，遂通瀛、莫。初
克益津关，以为霸州，役滨、棣民数千城之，命通董其
役。师还，以为检校太尉、同平章事，充侍卫亲军马步
军副都指挥使。恭帝即位，移领郓州。太祖奉诏北征，
至陈桥，为诸军推戴，通在殿阁，闻有变，惶遽而归。军
校王彦昇遇通于路，策马逐之，通驰入其第，未及阖
门，为彦昇所害，妻子皆死。太祖赠中书令，以礼收葬。
通性刚而寡谋，言多忤物，肆威虐，众谓之“韩瞠眼。”其
子颇有智略，幼病伛，人目为“橐驼儿。”